**Marcali Városi Önkormányzat**



**Képviselő-testületének**

**Jogi és Ügyrendi Bizottsága**

2. sz. előterjesztés

**Beszámoló**

**az Jogi és Ügyrendi Bizottság munkájáról**

**a Képviselő-testület 2014. április 24-i ülésére**

Tisztelt Képviselő-testület!

Marcali Város Önkormányzatának Képviselő-testülete a 20/2010. (XI. 26.) önkormányzati rendeletében hozta létre a Jogi és Ügyrendi Bizottságot (továbbiakban : Bizottság).

Marcali Város Önkormányzata Képviselő-testületének az Önkormányzat Szervezeti és Működési Szabályzatáról szóló 26/2013 (XI.29.) önkormányzati rendelet 64.§ (13) bekezdése írja elő, hogy „*a bizottság tevékenységéről* *ciklusonként* *beszámol a képviselő-testületnek*”.

Jelen beszámoló a vonatkozó központi jogszabályok és a képviselő-testület által meghozott helyi rendeletek alapján tekinti át a Bizottság megválasztása óta eltelt időszakban végzett munkáját.

1. **A Bizottság tagjai**

A Jogi és Ügyrendi Bizottság jelenlegi összetételét a Képviselő-testület 2010. október 18-án tartott alakuló ülésén határozta meg. A Bizottság elnökének dr. Ledniczki Istvánt, tagjainak: Kőrösi András, Kissné Molnár Ágnes és Hódos Árpád képviselőket, nem képviselő tagjainak Dr. Horváth Lászlót, dr. Varga Istvánt és Bíró Gyulát választotta meg.

A bizottság személyi összetételében a megválasztás óta változás nem történt.

A bizottságban 2 fő rendelkezik jogi szakértelemmel. A bizottság többi tagja minden esetben logikus észrevételeivel, kérdéseivel járult hozzá a bizottság színvonalas, minden részletre kiterjedő munkájához.

1. **A Bizottság feladatai**

***II.1. Általános feladatok***

Állandó bizottságként ellátandó általános feladatai:

* vizsgálja a képviselők összeférhetetlenségi ügyeit,
* gyakorolja a polgármester tekintetében az egyéb munkáltatói jogokat,
* figyelemmel kíséri és ellenőrzi a hatósági ügyintézést, az Önkormányzati Hivatal és az

érintett intézmények működését

* ellátja a szavazatszámláló bizottság tagjainak megválasztásával kapcsolatos feladatokat a képviselőtestület által meghatározott időszakban,
* vizsgálja az SZMSZ hatályosulását, szükség esetén intézkedést kezdeményez,
* véleményezi a képviselő-testületi rendelettervezeteket,
* ellenőrzi a közérdekű bejelentések, javaslatok és panaszok intézését,
* véleményezi a hivatal munkájával, szervezetével kapcsolatos előterjesztéseket, pályázatokat
* vizsgálja (ellenőrzi) és nyilvántartja a települési képviselők és a polgármester által

benyújtott vagyonnyilatkozatokat, tapasztalatairól a soron következő ülésen

tájékoztatja a képviselő-testületet,

* figyelemmel kíséri az uniós jogszabályok magyarországi bevezetését és annak hatását az önkormányzat működésére,
* javaslatot tesz a polgármester munkabérére, jutalmazására,
* véleményezi az alpolgármester tiszteletdíjára vonatkozó polgármesteri javaslatot,
* ellátja a képviselő-testület hatáskörébe tartozó titkos szavazás lebonyolításával

kapcsolatos feladatokat.

***II.2. Átruházott hatáskörben ellátott feladatok***

* Dönt a költségvetésben rendelkezésére bocsátott keret feladatkörének megfelelő célú

felhasználásáról.

* Gyakorolja a polgármester tekintetében az egyéb munkáltatói jogokat. A polgármester

részére járó juttatásról és támogatásról, a munkáltatói döntés alapján járó hűségjutalomról dönt.

1. **A Bizottság ülései**

A Bizottság a munkáját alapvetően a munkaterv alapján végezte, amely igazodott a képviselő-testületi munkatervéhez, ezen alkalmanként az aktualitásoknak, a napi feladatoknak megfelelően változtak.

|  |  |  |  |
| --- | --- | --- | --- |
| **Év** | **Ülések száma** | **Előterjesztések száma** | **Határozatok száma** |
| **2010.** | 4 | 19 | 20 |
| **2011.** | 17 | 81 | 85 |
| **2012.** | 13 | 55 | 65 |
| **2013.** | 10 | 49 | 48 |
| **Összesen:** | **44** | **204** | **218** |

A Bizottság általában havonta ülésezett, így a vizsgált időszakban összesen 44 alkalommal ülésezett. Együttes ülést négy esetben tartott a Pénzügyi, Gazdasági és Környezetvédelmi Bizottsággal.

A Bizottság működése során 204 előterjesztést tárgyalt meg, és 218 határozatot hozott.

Az előterjesztések közül 87 volt a képviselő-testület ülésére kerülő rendelettervezet előzetes véleményezése.

Egyéb napirendeket is megvitatott a Bizottság, amelyek a következők voltak:

* javaslattétel a polgármester illetményének megállapítására,
* a polgármester költségátalányának megállapítása,
* javaslattétel az alpolgármester tiszteletdíjának megállapítására,
* a Polgármesteri Hivatal köztisztviselői és a jegyző előző évi munkájának értékelése, a következő évi célok meghatározása,
* Az önkormányzati intézmények alapító okiratainak módosítása (Kórház, Tűzoltóparancsnokság, GAMESZ, Kulturális Központ, Múzeum, Egységes Pedagógiai Szakszolgálat),
* Közalapítványok alapító okiratának módosítása,
* Marcali Kistérségi Többcélú Társulás társulási megállapodásának módosítása,
* Új Közbeszerzési Szabályzat megalkotása,
* Marcali Városi Televízió megszűntetó okiratának megtárgyalása,
* Televíziós műsorszolgáltatásra benyújtott pályázatok véleményezése, majd a műsorszolgáltatásra vonatkozó szerződés megtárgyalása,
* utcák, közterület elnevezésének felülvizsgálata, megváltoztatásának megvitatása,
* a társulások helyzetéről szóló előterjesztés megvitatása,
* a tanácsnokok megválasztása,
* Dél-balatoni Szennyvíztársulási tagsággal kapcsolatos előterjesztés megvitatása,
* Marcali, Barcs, Kadarkút, Nagyatád Szakképzés-szervezési Társulás Társulási Megállapodásának módosítása,
* a települési szilárd hulladékkal kapcsolatos közszolgáltatási díj módosítása,
* hulladékgazdálkodási közszolgáltatási szerződés megtárgyalása,
* a temető üzemeltetési feladatainak ellátásról szóló beszámoló megvitatása,
* a kegyeleti közszolgáltatási szerződés módosítása,
* a kéményseprő-ipari közszolgáltatás ellátásának átvállalásáról szóló előterjesztés megtárgyalása,
* a kéményseprő-ipari közszolgáltatásról szóló beszámoló megtárgyalása,
* kéményseprő-ipari közszolgáltatási szerződés módosítása,
* Megállapodás kötése a Roma Nemzetiségi Önkormányzattal,
* Új tűzoltólaktanya beruházására vonatkozó támogatási szerződés megvitatása, módosítása,
* HM bérkijelölési megállapodás módosítása,
* Marcali-Horvátkút városrész szennyvízelvezetési projekthez kapcsolódód szolgalmi jog módosítása,
* 4D Energetikai Kft-vel kötött adásvételi szerződés megtárgyalása,
* Szemétlerakótelep adás-vételi szerződésének felbontása,
* Köznevelési intézmények vagyonkezelői és ingyenes használatba vételi szerződések megtárgyalása,
* a Központi Tornaterem bérbeadásának meghosszabbításáról, az üzemeltetési és bérleti szerződés módosításáról szóló előterjesztés megvitatása,
* a GYÉK bérbeadásának meghosszabbításáról, az üzemeltetési és bérleti szerződés módosításáról szóló előterjesztés megvitatása,
* Marcali Város Önkormányzat és a marcali Óvodai Központ közötti feladatmegosztási megállapodás megvitatása,
* Marcali Közszolgáltató Nonprofit Korlátolt Felelősségű Társaság alapítására vonatkozó javaslattétel megvitatása.

Az ülések és a tárgyalandó napirendek alapos és felelősségteljes munkát kíván a Bizottságtól, ami komoly terhet ró mind a bizottság tagjaira, mind az annak munkáját előkészítő, segítő hivatali dolgozókra.

A bizottsági ülések kettő alkalom kivételével határozatképesek voltak, ezeken a hét tagból átlagosan 5 fő jelen volt. A bizottság elnökének távolléte esetén a Bizottság által megválasztott levezető elnök vezette le az összejöveteleket.

A bizottsági ülések 37 alkalommal nyilvánosak és 7 alkalommal zártak voltak.

A polgármester és a hivatal jegyzője a Bizottság szinte valamennyi ülésén részt vett.

1. **Összefoglaló**

A képviselő-testület elé kerülő előterjesztések, rendelettervezetek megvitatása során a Bizottság több esetben javasolt módosításokat. Ezek a végleges testületi anyagba bedolgozást nyertek, vagy alternatív javaslatként kerültek a képviselő-testület elé. A képviselő-testület a Bizottság javaslatával legtöbbször egyetértett, és azt a javaslat alapján hagyta jóvá.

A Bizottság munkájának szervezését a bizottsági titkár az elnökkel szorosan együttműködve végezte. Az előkészítő munkában jelentős feladat hárult a Polgármesteri Hivatal illetékes dolgozóira is.

Összességében elmondható, hogy a Jogi és Ügyrendi Bizottság a megválasztása óta folyamatosan és a törvényi előírások betartásával végezte munkáját. Döntései ellen kifogás, észrevétel nem érkezett.

Marcali, 2014 április 9.

Tisztelettel:

Dr.Ledniczki István

bizottsági elnök