****

**VÁROSI ÖNKORMÁNYZAT**

**POLGÁRMESTERE**

8700 Marcali, Rákóczi utca 11. Pf: 5.

Tel: 85/501-003 Fax : 85/501-055

E-mail : [polghiv@marcali.hu](mailto:polghiv@marcaliph.hu)

**BD21328_**

|  |  |
| --- | --- |
| Ügyiratszám:5368-1/2014 | 23. számú előterjesztés |

## ELŐTERJESZTÉS

a Marcali Városi Önkormányzat Képviselő-testületének

2014. április 24-i ülésére

Csatlakozás a Polgármesterek Szövetsége szervezethez tárgyában.

**Tisztelt Képviselő-testület!**

A Polgármesterek Szövetsége helyi és regionális önkormányzatokból álló fő európai mozgalom, amely önkéntes elkötelezettséget vállal az energiahatékonyság növelése és a megújuló energiaforrások saját területükön történő használata iránt. Az elkötelezettséggel a Covenant aláíróinak az a célja, hogy elérjék és túlszárnyalják az Európai Unió által 2020-ra kitűzött 20%-os CO2 kibocsátás csökkentést.

A Covenant rövid bemutatása

Az [Európai Unió klíma- és energiacsomagjának 2008](http://ec.europa.eu/environment/climat/climate_action.htm)-ban történt elfogadását követően az Európai Bizottság létrehozta a Polgármesterek Szövetségét, hogy támogassa a helyi önkormányzatok fenntartható energiapolitika megvalósítása során tett erőfeszítéseit. Az önkormányzatok valóban döntő szerepet játszanak a klímaváltozás hatásainak enyhítésében, főleg ha figyelembe vesszük, hogy az energiafogyasztás és a CO2-kibocsátás a 80%-a városi tevékenységhez kapcsolódik.

Egyedi jellegének köszönhetően – hiszen ez az egyetlen olyan mozgalom a maga nemében, amely a helyi és regionális szereplőket az uniós célkitűzések teljesítése érdekében mozgósítja – a Polgármesterek Szövetségét az európai intézmények a többszintű kormányzás kivételes modelljeként tartják számon.

Annak érdekében, hogy politikai elkötelezettségük konkrét intézkedésekben és projektekben nyilvánulhasson meg, a Covenant aláírói vállalták a CO2 Alapkibocsátás készlet elkészítését, valamint – az aláírást követő egy éven belül – a vállalni kívánt kulcsfontosságú intézkedéseket tartalmazó [Fenntartható Energia Akcióterv](http://www.polgarmesterekszovetsege.eu/+-Fenntarthato-Energia-Akcioterv-+.html) benyújtását.

Az energia-megtakarításon kívül az aláírók különböző eredményeket értek el: helyváltoztatást nem igénylő szakmunkák és stabil munkahelyek létrehozása; egészségesebb környezet és életminőség; jobb gazdasági versenyképesség és az energiától való nagyobb függetlenség. Ezek az intézkedések mások számára példaként szolgálnak, konkrétan a Covenant aláírói által benyújtott ‘[Jó gyakorlatok](http://www.polgarmesterekszovetsege.eu/+-Jo-gyakorlatok,283-+.html)’ adatbázisra való hivatkozáson keresztül. A Fenntartható Energia Akciótervek katalógusa is inspiráló, mivel első pillantásra láthatók benne a többi aláíró tag által megjelölt ambiciózus célkitűzések és a cél elérése érdekében az általuk tervezett kulcsfontosságú intézkedések.

Sokoldalú támogatás

Bár egyre több önkormányzat fejezi ki politikai akaratát a Covenant aláírása iránt, nem mindig rendelkeznek a kötelezettségvállalásaik teljesítéséhez szükséges pénzügyi és szakmai erőforrásokkal. Ezért a Covenant különleges státuszt biztosít olyan közigazgatási rendszerek és hálózatok részére, amelyek segítséget tudnak nyújtani az aláíróknak ambiciózus céljaik megvalósításában. A [Covenant koordinátorok](http://www.polgarmesterekszovetsege.eu/+-Covenant-koordinatorok,278-+.html) – beleértve a megyéket, régiókat és nemzeti hatóságokat – stratégiai útmutatást, anyagi és szakmai támogatást nyújtanak az aláíró városok számára. A Covenant támogatóiként ismert helyi önkormányzatok hálózata promóciós tevékenységeken, illetve tagjaikkal és a tapasztalatcserét folytató platformokkal történő kapcsolattartáson keresztül vállalják a kezdeményezés hatásának maximalizálását.

[A Polgármesterek Szövetségének Irodája](http://www.polgarmesterekszovetsege.eu/+-A-Polgarmesterek-Szovetsegenek-+.html) **(COMO) részéről**

A helyi és regionális önkormányzati szövetségek konzorciuma által irányított Covenant Iroda ([CoM](http://www.polgarmesterekszovetsege.eu/+-CoM-+.html)O) napi szinten nyújt promóciós, szakmai és adminisztrációs segítséget a Covenant aláírói és támogatói részére.

**A** [Közös Kutatóközpont](http://www.polgarmesterekszovetsege.eu/+-Kozos-Kutatokozpont-+.html) **(**[JRC](http://www.polgarmesterekszovetsege.eu/+-JRC-+.html)**) részéről**

Az Európai Bizottság Közös Kutatóközpontja a [CoM](http://www.polgarmesterekszovetsege.eu/+-CoM-+.html)O-val együttműködve segítséget nyújt az aláírók részére a tudományos és szakmai kérdésekben, elsősorban a kibocsátási jegyzékre és az akciótervekre vonatkozóan. Az aláírókat a folyamat során számos [olyan eszköz és módszer](http://www.polgarmesterekszovetsege.eu/support/library_hu.html) segíti, amelyet a Covenant Irodájával együttműködésben fejlesztettek ki. Az aláírókat a folyamat során számos olyan eszköz és módszer segíti, amelyet a Covenant Irodájával együttműködésben fejlesztettek ki.

**Az EU intézményei**

Az Európai Bizottságon belül a Covenant teljes körű intézményi támogatásban részesül, többek között a [Régiók Bizottsága részéről](http://www.cor.europa.eu/), amely a kezdeményezést már a kezdetektől fogva támogatja; az [Európai Parlament részéről](http://www.europarl.europa.eu/), ahol a két első aláírási ünnepséget tartották; és az [Európai Befektetési Bank](http://www.eib.org/) részéről, amely segíti a helyi önkormányzatokat a befektetési lehetőségeik feltárásában.

Összefoglalva: A Polgármesterek Szövetségéhez történő csatlakozással vállalni kell a város széndioxid kibocsátásának legalább 20%-al történő csökkentését, mely érdekében a csatlakozást követő egy éven belül el kell készíteni és jóváhagyásra be kell nyújtani a város [**Fenntartható Energia Akcióterv**](http://www.polgarmesterekszovetsege.eu/+-Fenntarthato-Energia-Akcioterv-+.html)**ét.** Ennek elkészítéséhez szakmai segítséget nyújtanak.

Mindezek fejében az Európai Uniótól és az Európai Befektetési Banktól jelentős források elnyerésére nyílik lehetőségünk, az akciótervben megfogalmazott célok eléréséhez szükséges fejlesztések végrehajtására.

# Határozati javaslat

A Marcali Városi Önkormányzat Képviselő-testülete elkötelezettséget vállal a város Co2 kibocsátásának csökkentése iránt, ezért úgy határozott, hogy csatlakozik a Polgármesterek Szövetsége nevű szervezethez, vállalja, hogy a csatlakozást követő egy éven belül elkészíti a város Fenntartható Energia Akciótervét.

A Képviselő-testület megbízza a város polgármesterét a csatlakozási dokumentumok aláírásával.

Felelős: Dr. Sütő László

polgármester

Határidő: folyamatos.

Marcali, 2014. április 23.

Dr. Sütő László sk.

polgármester